Publication: Magyar Közlöny
Issue: MK-2001-87 (Year: 2001, Number: 87)
Era: 1990-2004
Section: A 16/1994. (VII. 8.) MKM rendelet melléklete
Paragraph Index: 747

2. A munkaterület rövid, jellemző leírása A) A festő olyan vizuális, művészeti alapképzettséggel, rajzi, festészeti ismeretekkel rendelkező szakember, aki a festészet különböző területein (táblakép, murális feladatok) esztétikai, szakmai feladatokat lát el. Az előzetesen felmért, megbeszélt követelmények és elgondolások rögzítése után elkészíti a szakmai feladatok tervvázlatait, majd ezeket kivitelezi, alkalmazva a szükséges elméleti és szakmai ismereteket. Ismeri a kor követelményeinek megfelelő technikai eljárásokat és alkalmazza azokat. Ismeri a korszerű szakmai szemléleti elvárásokat. Széles körű szakmai, művészi, művészettörténeti tudása képessé teszi tervezési és gyakorlati feladatok megoldására önálló vállalkozóként is, továbbá tanulmányai folytatására művészeti főiskolákon, egyetemeken. B) A díszítőfestő új és felújításra váró vagy műemléki védettség alatt álló épületekben díszítőfestő munkálatokat végez. Stílus- és eljáráshű rekonstrukciós feladatokat old meg, műemlékvédelmi szakember, restaurátor, képző- és iparművész, illetve tervező építész szakmai irányításával. Vizuális, rajzi és szakmai képzettsége alkalmassá teszi, hogy megfelelő szakmai színvonalon elkészítsen külső- és belsőtéri, hagyományos és modem díszítőfestéseket. Ismeri a történelmi és új díszítő mintaelemeket, kiegészítő és háttérdíszítmények stílusbeli és technikai követelményeit. A díszítőfestészet műfajában részt vesz a technikai előkészítés, kivitelezés megszervezésének, az anyagszükséglet felmérésének munkálataiban. Tervek, kartonrajzok, elfogadott színminták alapján ornamentális díszítéseket fest. Alapos szakmai, művészettörténeti ismeretekkel rendelkezik, ami képessé teszi arra, hogy kivitelezési feladatokat önálló vállalkozóként is megoldjon, illetve tanulmányait tovább folytassa főiskolán vagy egyetemen.

Source: https://magyarkozlony.hu/hivatalos-lapok/da8281e967de8fc7b4b83cc806cfd07e2fbd7a07/dokumentumok/ec5c507b73da2ff006b46847cf08268ed0640a6c/letoltes